tartuNLP/wikipedia-smugri-20251201 huggingface dataset:
Vjazma

Vjazma (vene keeles "Вязьма") on linn Venemaal Smolenski oblastis, Vjazma rajooni keskus. Asub Vjazma kõrgustikul Vjazma jõe ääres.
Ajalugu.
Vjazmat on esmamainitud 1239, mil see kuulus Smolenski suurvürstiriigile. Aastatel 1403–1493 kuulus Leedu suurvürstiriiki. Ivan Julma ajal oli linn opritšnina all. 1654–1655 asus linnas ajutiselt Venemaa valitsus, kui tsaar Aleksei I Mihhailovitš pidi Moskvas möllava epideemia tõttu Vjazmasse jääma. 1812. aastal peeti linna juures suur lahing taganevate Napoleoni vägedega.
Linnaõigused sai 1776. aastal.
Majandus.
Linn on raudteede sõlmpunkt ja selle lähedalt möödub Moskvast Minskisse suunduv maantee M1.
Vjazmas asuvad mitmed tehased ja tööstusettevõtted.
Niklas Dyrhaug

Niklas Dyrhaug (sündinud 6. juulil 1987) on Norra murdmaasuusataja. 
Dyrhaug võistles esimest korda maailma karikasarjas 1. novembril 2009 Beitostølenis 15 km vabasõidus, kus ta sai 100 startinu seas 69. koha. 30 parema hulka ehk punktikohale jõudis ta esimest korda 2011. aasta märtsis Drammenis 15 km klassikasõidus, kui oli kahekümnes. Esimest korda jõudis ta poodiumile 2012. aasta märtsis Falunis peetud hooaja finaalvõistlusel, kui ta sai 3. koha. Esimese etapivõidu sai ta 2015.–2016. aasta hooaja avavõistluste viimasel etapil Rukas 15 km jälitussõidus.
2015. aasta maailmameistrivõistlustel Falunis võitis ta teatesõidus kuldmedali ja oli suusavahetusega sõidus seitsmes.
2017. aasta maailmameistrivõistlustel Lahtis võitis ta teatesõidus kuldmedali ja 15 km klassikas pronksmedali.
Saavutus.
Maailma karikasarjas.
Niklas Dyrhaug on individuaalarvestuses osalenud () 92 maailma karikasarja etapil ning jõudnud viiel korda poodiumile ja võitnud ühel korral.
Olle Anderberg

Olle Henrik Martin Anderberg (13. september 1919 – 26. september 2003) oli Rootsi maadleja.
Ta võitis olümpiamängudel kaks medalit – vabamaadluses 1952. aasta olümpiamängudel kuldmedali ja 1948. aasta olümpiamängudel Kreeka-Rooma maadluses hõbemedali.
1950. aastast töötas ta Iraani maadluskoondise treenerina.
2009. aastast kuulub Fila Hall of Fame'i.
Maadlus 1948. aasta suveolümpiamängudel

Maadlusturniir 1948. aasta suveolümpiamängudel peeti Londonis Suurbritannias.
Medalialad.
Nii Kreeka-Rooma kui ka vabamaadluses võisteldi kaheksas kaalus: kuni 52 kg, kuni 57 kg, kuni 62 kg, kuni 67 kg, kuni 73 kg, kuni 79 kg, kuni 87 kg, ja + 87 kg
42 eKr

Aasta 42 enne Kristuse sündi ehk meie ajaarvamist.
Sündmused.
Marcus Aemilius Lepidus ja Lucius Munatius Plancus olid Rooma konsulid.
Nazõr Mankijev

Nazõr Mankijev (vene keeles Назыр Юнузович Манкиев; sündinud 27. jaanuaril 1985) on inguši rahvusest Venemaa maadleja.
Ta võitis 2008. aasta suveolümpiamängudel kuldmedali Kreeka-Rooma maadluses. Finaalis alistas ta aserbaidžaani maadleja Rövşən Bayramovi punktidega 6–5.
Ta on kolmekordne Venemaa meister Kreeka-Rooma maadluses – 2006, 2008, 2009.
Ivan Poddubnõi mälestusvõistlused on ta võitnud kolm korda – 2008, 2010, 2011.
Gabe Newell

Gabe Logan Newell (sündinud 3. novembril 1962), tuntud kui Gaben, on Ameerika Ühendriikide programmeerija ja ettevõtja. 
Ta on tuntud videomänguarenduse ja videomängude digitaalse levitamisega tegeleva ettevõtte Valve Corporation kaasomanik ja kaasasutaja.
Elulugu.
Noorus ja töö Microsoftis.
Newell sündis Colorado osariigis ja õppis vahemikus 1980–1983 Harvardi Ülikoolis, kuid katkestas enne lõpetamist õpingud ja suundus tööle tarkvarafirmasse Microsoft. Ta töötas Microsoftis 13 aastat ja osales operatsioonisüsteemide Windows 1.01, 1.02 ja 1.03 loomisel. Ta on hiljem öelnud, et õppis oma esimese kolme kuuga Microsoftis rohkem kui aastate jooksul Harvardis ning nimetas seda üheks õpingute katkestamise põhjuseks.
Valve.
Inspireerituna Michael Abrashist, kes lahkus Microsoftist, et töötada videomänguarendusfirma id Software'i mängu "Quake" kallal, lahkus Newell koos kolleeg Mike Harringtoniga 1996. aastal Microsoftist, et asutada Valve L.L.C..
Tunnustus.
2013. aastal lisati ta nimi Interaktiivsete kunstide ja teaduste akadeemia ("Academy of Interactive Arts &amp; Sciences") kuulsuste halli nimekirja.
2013. aasta märtsis anti talle Briti Filmi- ja Telekunsti Akadeemia auhind BAFTA Fellowship märkimisväärse panuse eest videomängutööstuse arengusse.
2017. aasta oktoobris loetles Forbes teda ühena Ameerika Ühendriikide 100 rikkaimast inimesest, hinnates ta varandust 5,5 miljardile USA dollarile.
Isiklikku.
Newell kannatas varem sarvkesti mõjutava ja pimedusega lõppeda võiva Fuchsi düstroofia käes, kuid paranes tänu kahele 2006. ja 2007. aastal läbi viidud sarvkestalõikusele.
Ta abikaasa on Lisa Mennet Newell (neiupõlves Mennet), kellega tal on kaks last. Newell abiellus Mennetiga 1996. aastal samal päeval, kui Newell ja Harrington asutasid Valve'i..
Ta on oma lemmikvideomängudeks nimetanud "Super Mario 64", "Doomi" ja Burroughs Corporationi suurarvuti versiooni "Star Trekist".
Dfu-programmer

dfu-programmer on programm, mis on mõeldud Atmel AVRi USB-toega mikrokontrollerite programmeerimiseks. Tegemist on käsureapõhise vabavaralise Linuxi jaoks mõeldud FLIP-programmi koopiaga.
Islam-Beka Albijev

Islam-Beka Albiev (vene keeles Ислам-Бека Саид-Цилимович Альбиев; sündinud 28. detsembril 1988 Groznõis) on tšetšeeni rahvusest Venemaa maadleja.
Ta võitis 2008. aasta suveolümpiamängudel kuldmedali Kreeka-Rooma maadluses. Finaalis alistas ta aserbaidžaani maadleja Vitali Rahimovi punktidega 6-0.
Ta on kolmekordne Venemaa meister Kreeka-Rooma maadluses - 2007, 2008, 2010.
2006. aastal võitis ta Kreeka-Rooma maadluse juunioride maailmameistrivõistlustel kuldmedali.
2008. aastal saavutas ta Ivan Poddubnõi mälestusvõistlustel kolmanda- ja 2012. aastal esikoha.
Deviatsioon

Deviatsioon on magnetkompassi nõela kõrvalekalle magnetmeridiaanist laeva või lennuki metallosade ja elektriseadmete magnetvälja tõttu.
Bisoke

Bisoke (ka Visoke) on tegevvulkaan Virunga mägedes Rwanda ja Kongo Demokraatliku Vabariigi piiril. Mäe tipp on Rwanda poolel.
Mäe geograafilised koordinaadid on . Bisoke asub Kivu järve lähedal umbes 35 km Goma linnast kirdes. Vulkaan jääb Rwandas Vulkaanide rahvuspargi ja Kongos Virunga rahvuspargi alale.
Bisoke on Rwanda kõrguselt teine mägi. Selle kõrgus merepinnast on 3711 meetrit. Bisoke on kihtvulkaan. Ta purskas viimati 1957. aastal.
Bisoke edelanaaber on Rwanda kõrgeim mägi Karisimbi, lääne pool asub Mikeno, kirdes Sabyinyo ja kaugemal edelas teisel pool riftiorgu Nyiragongo.
Mäe järske nõlvu katab tihe vihmamets. Lund mäetipus ei ole, kuid tipp on sageli udusse mattunud. Tipus on 450-meetrise läbimõõduga kraatrijärv. Põhjanõlval umbes 11 km kaugusel tipust on kaks šlakikoonust.
Bisoke ja Karisimbi vahel asub Karisoke uurimiskeskus, mille rajas USA zooloog Dian Fossey piirkonnas elavate mägigorillade jälgimiseks.
Sabyinyo

Sabyinyo (ka Sabinyo või Sabinio) on kustunud vulkaan Virunga mägedes Rwanda, Kongo Demokraatliku Vabariigi ja Uganda piiril.
Mäe geograafilised koordinaadid on . Vulkaan jääb Rwandas Vulkaanide rahvuspargi, Kongos Virunga rahvuspargi ja Ugandas Mgahinga gorillade rahvuspargi alale.
Sabyinyo on Rwanda kõrguselt kolmas mägi. Selle kõrgus merepinnast on 3645 meetrit.
Sabyinyost umbes 15 km kaugusel edelas asub Bisoke.
Gahinga

Gahinga (ka Mgahinga) on kustunud vulkaan Virunga mägedes Rwanda ja Uganda piiril.
Gahinga asub Muhabura ja Sabyinyo vahel. Mäe geograafilised koordinaadid on .
Mäe kõrgus merepinnast on 3474 meetrit ja suhteline kõrgus 2821 meetrit.
Vulkaani järgi sai nime Mgahinga gorillade rahvuspark Ugandas.
Virunga mäed

Virunga mäed on vulkaanilised mäed Ida-Aafrika riftivööndis Rutanzige ja Kivu järve vahel.
Mäed asuvad Rwanda, Kongo Demokraatliku Vabariigi ja Uganda alal.
Mägede nimi on pärit ruandakeelsest sõnast "ibirunga" ('mäed').
Mäestiku suuremad mäed on kaheksa vulkaani. Nyiragongo ja Nyamuragira on jätkuvalt purskavad tegevvulkaanid, Bisoke purskas viimati 1957. aastal. Ülejäänud on kustunud või uinunud vulkaanid. Kõrgeim mägi on 4507 meetri kõrgune Karisimbi, vanim mägi on Sabyinyo.
Virunga mägedes elab väljasuremisohus liikide hulka kuuluv mägigorilla. Karisimbi ja Bisoke vahel asub 1967. aastal USA zooloogi Dian Fossey rajatud Karisoke uurimiskeskus. Mäestik kuulub Kongos Virunga rahvusparki, Rwandas Vulkaanide rahvusparki ja Ugandas Mgahinga gorillade rahvusparki.
Maksak

Maksak ehk rusuk ("Fistulina hepatica") on maksakuliste sugukonda maksaku perekonda kuuluv seeneliik.
Seene viljakeha on üheaastane, lühikese jala või keeletaoline, paks, suur, elastne ja lihakas. Ülapind virsiku- või lihapunane. Vanalt veripunane, siis katab 
viljakeha 2-5 mm paksune limakiht. Alapind helekollane, torukestekiht on moodustunud üksteisest eraldunud torukestest. Jalg hele-kollakaspruun, tihedalt
peenenäsaline. Seeneliha elastne nagu liha, kergesti lõigatav, punasekiuline, pigistades eritub sellest punast vedelikku. Kogu viljakeha tõmbub kuivades
kokku ja tumeneb hüübinud vere värvi. 
Teisi taolisi punaseid lihakaid torikseeni Eestis ei ole. Torukesed on eraldi hoiduvad, justkui miniatuursed kõrvuti asetsevad makaronid.
Eestis pillatult ja vähearvukalt maa lääne-, loode-, ja põhjaosas metsades ning puisniitudel, harvem parkides tamme elusate puude tüvedel ja juurtel. 
Viljakehi on leitud augustist oktoobri alguseni.
48 eKr

Aasta 48 enne Kristuse sündi ehk meie ajaarvamist.
Sündmused.
Gaius Julius Caesar ja Publius Servilius Vatia Isauricus olid Rooma konsulid.
Azamara Quest

Azamara Quest (endine Blue Moon, Delphin Renaissance, ehitatud kui R Seven) on R-klassi ristluslaev, mis kuulub Royal Caribbean Cruises Ltd. tütarettevõttele Azamara Club Cruises ja mida käitab laevakompanii Azamara Club Cruises.
30. märtsil 2012 puhkes laeval 139 kilomeetri kaugusel Filipiinide rannikust tulekahju.
Rootsi Eestlaste Esinduse esinduskogu valimised 1974

Rootsi Eestlaste Esinduse esinduskogu kuuenda koosseisu valimistel 1974. aastal oli valijate nimekirjades 11 890 hääleõiguslikku, kellest hääletasid 4105. Esinduskogusse valiti:
Karamell

Karamell on suhkru kuumutamisel tekkiv beežikas-pruunikas siirupitaoline mass. Seda kasutatakse magustoitude maitsestamiseks ja maiustuste valmistamiseks.
Karamellisatsioon leiab aset suhkru aeglasel kuumutamisel temperatuurini kuni 170 °C.
Karamelliga maitsestatakse pudingit, jäätist, piimakisselli. Karamelli lisatakse šokolaadi- ja muudesse kompvekkidesse.
Värvimiseks ja maitsestamiseks lisatakse karamelli rummidele.
Karamelliks nimetatakse ka karamellkompvekke.
Karamell on kasutusel toidulisaainena e-aine tähisega E150. Kasutatakse toidule pruunika värvuse andmiseks ning seda lisatakse, kui tahetakse hoida ära toidu võimalikku värvuse kadu valguse, temperatuuri ja õhu mõjul.
Steeve Guénot

Steeve François Fabien Guénot (sündinud 2. oktoobril 1985) on Prantsusmaa maadleja.
Ta võitis 2008. aastal Pekingi suveolümpiamängudelt Kreeka-Rooma maadluses kuldmedali. Finaalis alistas ta Kõrgõzstani maadleja Kanatbek Begalijevi punktidega 6–1.
Tema vend Christophe Guénot sai 2008. aastal Pekingi suveolümpiamängudel Kreeka-Rooma maadluses kehakaalus 74 kg kolmanda koha.
Juri Melnitšenko

Juri Melnitšenko (sündinud 25. jaanuaril 1972) on endine Kasahstani maadleja.
Melnitšenko on võistelnud Kasahstani ja NSV Liidu maadluskoondises.
Noorsoo ja juunioride vanuseklassis on ta võitnud 1991. ja 1990. aastal NSV Liidu koondises maailmameistrivõistlustel kaks kuldmedalit. 
Ta võitis 1996. aastal Atlanta suveolümpiamängudelt Kreeka-Rooma maadluses kuldmedali. Finaalis alistas ta Ameerika Ühendriikide maadleja Dennis Halli punktidega 4-1.
2000. aastal Sydney suveolümpiamängudel kaotas ta esimeses matšis Lõuna-Korea maadlejale Kim In-Seopile, saades lõpuks eelviimase – 19. koha.
Unkalauad

Unkalauad on õlgede või rooga kaetud Eesti rehielamu kelpkatuse kummaski otsas asuva unkaaugu ülaservale löödud ristamisi asetsevad lauapaarid.
Praktiline otstarve unkaaugul oli suitsu hoonest välja juhtimine, kui korstnaid veel ei kasutatud (neid hakati ehitama alles 19. sajandil). Samuti tuli sealt sisse värsket õhku ja valgust. Unkalauad aga toetasid katuse harja otsa.
Muinasajal leidus sarnaseid unkalaudu peaaegu kõikjal Euroopas. Võrreldes naaberrahvastega on eesti unkalauad kujundatud märksa lihtsamalt ja napimalt, kuid on sellistena kooskõlas hoone lihtsate ja jõuliste vormidega.
Unkalauad mütoloogias.
Unkalauad on tihedalt seotud mütoloogiaga. Arvati, et unkaaugu kaudu pääsevad majja välismaailma vaenulikud jõud, nagu pahad vaimud, kratid jms. Risti asetsevad unkalauad pidid kurja sissepääsemist takistama. Unkalaudadesse ja unkaaugu kattelaudadesse lõigati maagilisi kaitsemärke.
Unkalaudade otsad vooliti linnu- või hobusepea või sarve kujuliseks. Vahel pandi sinna juurde veel igaks juhuks hobuse pealuu. See on seletatav sellega, et hobune oli paljude rahvaste juures ohvriloomaks ja ta kaitses pahade vaimude eest.
Nende asend kõrgel katuseharjal andis kogu hoonet kaitsva tähenduse, mis muutus eriti mõjusaks kaitsemärkide lõikamisega kattelaudadesse ja unkalaudade otstesse. Unkaaugu kattelaudadesse lõigati (õhu- ja valgusavadeks) risti-, ketta-, kolmnurga-, südame- ja muid üldtuntud sümboolseid motiive. Üle harja ulatuvate unkalaudade otsad lõigati stiliseeritult hobuse- ja linnupea või sarve kujuliseks. Eestlane uskus, et nende märkidega hoitakse majast eemal haigused, õnnetused, vargused, et need toovad maja kodakondsetele õnne. Sarnaseid unkalaudu esines muiste kõikjal Euroopas. Võrreldes naaberrahvastega on eesti unkalauad kujundatud märksa lihtsamalt ja napimalt.
Unkalauad sümbolina.
Unkalaudade sümboolikat on näiteks kasutanud oma logodes ka Läti rahvuslik erakond Visu Latvijai ja Tiit Madissoni poolt 2009. aastal taasloodud ERSP.
Unkalaudades võib näha ka kahte risti asetatud L-ruuni ("laguz" või "lagu"). L-ruun sümboliseerib voolavuse jõudu; tegu on energiaga, mis paneb tööle tõusud ja mõõnad. Igapäevases elus soodustab L-ruun abielu sõlmimist, lahusoleku lõppu ja lahkarvamustest ülesaamist.
Lapsekäru

Lapsekäru või lihtsalt käru on lahtine ratastega sõiduk väikelapse transportimiseks. 
Kärus transporditakse tavaliselt last alates vanusest, kus ta suudab iseseisvalt istuda, kuni umbes kolme aasta vanuseni. Laps on kärus istuvas asendis, tavaliselt näoga sõidusuunas, kuid käru võib võimaldada ka seljatoe laskmist lamavasse asendisse ja lükkamiseks mõeldud käepideme(te) asendi muutmist, et laps istuks seljaga sõidusuunas. Laps on kinnitatud turvarihmadega.
Kärul võib olla neli või kolm ratast, mis võivad olla varustatud piduritega. Käru lisavarustuses võivad olla tasku asjade hoidmiseks, kaarvari pea kohal ja vihmakate.
Käru võib mahutada ka rohkem kui ühe lapse, sel juhul on istmed paigutatud kas kõrvuti või üksteise taha.
Puurauk

Puurauk on maakoorde puuritud silindriline õõs. Puuraugu läbimõõt on mõnest cm kuni mitme meetrini, sügavus kuni 10 km või rohkemgi (ülisüvapuurauk).
Puurauke rajatakse näiteks selleks, et uurida maakoore ehitust, leida ja kaardistada maavarasid, väljata vett, gaasi, naftat.
Puuraugust välja võetud silindrilist kivimisüdamikku nimetatakse puursüdamikuks. See on oluline geoloogilise informatsiooni allikas, mille alusel saab teavet maapõue sügavustes esinevate kivimite ja setete kohta.
Eesti sügavaim puurauk (815 m) asub Hiiumaal Kärdla kraatris.
Rumeelia

Rumeelia (türgi ja albaania keeles "Rumeli"; kreeka keeles "Ρωμυλία" – "Romylía" või Ρούμελη – "Roúmeli"; bosnia, serbia ja makedoonia keeles "Румелија" – "Rumelija"; bulgaaria keeles "Румелия" – "Rumeliya") oli ajalooline piirkond Osmanite Türgi aladel Euroopas. Rumeelia nimi tuleneb türgikeelsest nimest "Rumeli", mis tähendab "roomlaste maad" (st Bütsantsi). Türgis kasutati seda algselt Bütsantsi alade kohta Anatoolias, kuid pärast piirkonna islamiseerimist ja Konstantinoopoli vallutamist sultan Mehmet II poolt hakati nõnda nimetama Türgile kuuluvat ala Lõuna-Balkanil, mis jäi põhiosas kristlikuks.
Rumeelia hõlmas Konstantinoopoli, Thessaloniki, Traakia, Makedoonia ja Möösia provintse, tänapäeva Bulgaariat ja Türgi Traakiat. Selle põhjapiiriks olid Sava ja Doonau jõgi, läänepiiriks Aadria rannik ja lõunapiiriks Morea. Lõpuks tarvitati Rumeelia nime provintsi kohta, mis koosnes Albaania keskosast ja Loode-Makedooniast ja mille keskus oli Bitola.
1870–1875 toimunud administratiivsete muudatuste lõpuks ei seostunud nimi enam ühegi haldusüksusega. Türgi kuulutas Ida-Rumeelia 1878. aasta Berliini rahulepinguga autonoomseks provintsiks, kuid 6. septembril 1885 liideti see veretu revolutsiooni järel Bulgaariaga. 1877. aastal loodi Kosovo vilajett.
Tänapäeval on Türgi kunagise Rumeelia kohta enamjaolt kasutusel nimi "Trakya", mis viitab Türgi Euroopa-osale (Edirne, Kırklareli ja Tekirdaği provintsid, Canakkale provintsi põhjaosa ning İstanbuli provintsi lääneosa), ehkki ajaloolises kontekstis kõneldakse endiselt Rumeeliast ja sama nime kasutatakse ka Türgi Balkani nüüdisaegsete elanike kultuuri kohta. Türgi alasid kutsutakse Ida-Traakiaks või Türgi Traakiaks. Kreekas on nime "Ρούμελη" ("Rumeli") Ottomani aegadest saati pruugitud Kesk-Kreeka kohta, eriti vastandatuna Moreale. Nime "Rumeli" kasutatakse vahel (peamiselt İstanbuli elanike seas) ka üksnes İstanbuli provintsi selle osa kohta, mis jääb Bosporuse väinast läände.
Traakia

Traakia (bulgaaria keeles "Тракия" ("Trakiya"), kreeka keeles Θράκη ("Thráki"), türgi keeles "Trakya") on ajalooline ja geograafiline piirkond Kagu-Euroopas. 
Geograafilise mõistena hõlmab Traakia piirkonda, mille piirideks on põhjas Stara planina, lõunas Rodope mäed ja Egeuse meri ning idas Must meri ja Marmara meri. Sellesse jäävad Bulgaaria kaguosa (Põhja-Traakia), Kreeka kirdeosa (Lääne-Traakia) ning Türgi Euroopa-osa (Ida-Traakia). 
Enamik Traakiast jääb tänapäeval Bulgaariasse. Türgis nimetatakse seda ka Rumeeliaks. Nimi pärineb traaklastelt, antiikajal Kagu-Euroopat asustanud indoeuroopa rahvalt.
Külmutamine

Külmutamine on toiduainetööstuses konserveerimine madalal temperatuuril −18 °C kuni −45 °C. Külmutamisel katkeb mikroobide elutegevus ning aeglustuvad (lakkamiseni) toiduainete kvaliteeti mõjutavad keemilised ja biokeemilised protsessid; seetõttu võivad mõned külmutatud toiduained säilida kuni kaks aastat. Toiduainete omadusi muudab külmutamine teistest konserveerimisviisidest vähem. Mida kiiremini ja mida madalamal temperatuuril toiduaineid külmutatakse, seda paremini säilivad nende toiteväärtus ja maitseomadused. Tõhusaim (kulukaim) viis on külmutada vedela lämmastikuga. Kõige rohkem kasutatakse mitmesuguse ehitusega külmuteid, millega saadakse temperatuuri kuni −30 °C või ka kuni −45 °C. 
Külmutatakse liha, kala, köögi- puuvilja ja valmistoite. Lihas ja kalas sisalduvate rasvade rääsumise vältimiseks nad glasuuritakse, st pärast külmutamist asetatakse vette, millele on lisatud antioksüdeerijaid (naatriummonoglutamaati, askorbiinhapet, naatriumalginaati, sidrunhapet vm): moodustuv õhuke jääkoorik kaitseb toiduainet õhuhapniku oksüdeeriva toime eest.
Onegini stroof

Onegini stroof on stroof, mille võttis kasutusele Aleksandr Puškin värssromaanis "Jevgeni Onegin". 
Stroof koosneb 14 kindla riimiskeemiga värsist. Värsimõõt on nelikjamb.
Küllusesarv

Küllusesarv (ladina keeles "cornu copiae") on vanakreeka mütoloogiast pärinev külluse ja toidu sümbol. Seda kujutatakse tavaliselt suure sarvekujulise anumana, kust pudeneb vilju, lilli, pähkleid ja muud söödavat, vahel muidki rikkusi.
Seda on Lääne kunstis kasutatud antiikajast saadik ja tänapäeval seostatakse seda Põhja-Ameerikas peamiselt tänupühaga.
Mütoloogias.
Antiikmütoloogias on küllusesarve tekkele kaks seletust.
Levinum neist on seotud Zeusi noorpõlvega. Zeusi tuli peita oma isa Kronose eest, et viimane teda alla ei neelaks. Zeusi varjati Kreetal Dikte mäel. Piima andis talle kits Amaltheia. Legendi teise versiooni järgi nimetati Amaltheiaks nümfi, kellele see kits kuulus. Tulevane jumalate kuningas oli juba imikuna ebatavaliselt tugev. Mänguhoos murdis ta kitsel ühe sarve peast. Zeus kahetses seda ja lubas, et äramurtud sarvest saab küllusesarv, mille seest tuleb kõike, mida süda võib ihaldada.
Roomlased meenutasid küllusesarve saamisloo juures Heraklest. Herakless võitles jõejumala Acheloosiga Deianeira pärast, keda mõlemad tahtsid oma naiseks. Acheloos ei tahtnud Heraklesega võidelda, sest teadis, et jääb jõu poolest alla, aga Herakles keeldus läbirääkimistest, mistõttu Acheloos võttis sõnni kuju ja ründas teda. Herakles murdis Acheloosil ühe sarve. Hiljem vahetas Acheloos selle Amaltheia küllusesarve vastu.
Küllusesarv muutus kõigi õnnetoovate jumalate tunnuseks. Seda kujutatakse viljadega, eriti puuviljadega täidetuna ja lilledega pärjatuna. See sümboliseeris küllust ja viljakust. Müntidel sümboliseeris see võimulolija õnnistusrikast valitsemist. Eriti seostati küllusesarvega õnnejumalannat Tychet, keda roomlased nimetasid Fortunaks.
Rooma keisrikultuse raames kujutati küllusesarvega kõiki jumalaid, kes esindasid rahu ("Pax Romana"), teiste seas külluse personifikatsiooni Abundantiat ja Rooma linna viljavaru jumalannat Annonat. Allilmajumalat Plutost kujutati müsteeriumides põllumajandusest ja maavaradest tuleneva ning vaimse rikkuse jumalana, kes hoiab maalidel tihti küllusesarve.
Kasutus tänapäeval.
Põhja-Ameerikas seostatakse küllusesarve mõnikord tänupühaga. Küllusesarve nime (inglise keeles "Cornucopia") kannab igas novembris Kanadas Briti Columbias Whistleris toimuv veini- ja toidupidu.
Colombia, Panama ja Peruu vapil on kujutatud küllusesarv, millest voolab välja kuldseid münte. Lisaks on Panama vapil veel teinegi küllusesarv, millest voolab välja paljusuguseid vilju, nii puu- kui ka teravilju.
20. sajandi alguses muutus küllusesarv populaarseks Venemaal, kus seda hakati kujutama paljude linnade vapil. Need linnad olid Lõuna-Gruusias asuv Ahhaltsihhe, Harkov, Voroneži kubermangus asuv Korotkojaka, Permi kubermangus asuv Kungur, Peterburi kubermangus asuv Novaja Ladoga, Kiievi kubermangus asuv Pjatigorõ, Leedus asuv Raseiniai ja Verhneudinsk, mis tänapäeval kannab nime Ulan-Ude.
Küllusesarve kasutatakse "halloween"'i ajal tehtavates kehamaalingutes, kuna see sümboliseerib viljakust, õnne ja küllust.
Noorteromaanis "Näljamängud" on küllusesarv hiiglaslik kuldne sarv, mis sisaldab suures koguses relvi ja varustust.
Pjotr Sedov

Pjotr Sedov (vene keeles Пётр Николаевич Седов, sündinud 24. augustil 1990 Sarovis Nižni Novgorodi oblastis) on Venemaa murdmaasuusataja. Ta on viiekordne juunioride maailmameister.
2008. aasta juunioride maailmameistrivõistlustel Mallesis tuli ta juunioride maailmameistriks 4×5 km teatesõidus ja sai hõbemedali 20 km ühisstardiga vabasõidus. 2009. aastal Praz de Lys Sommandis tuli ta kolmekordseks juunioride maailmameistriks: sai esikoha 20 km suusavahetusega sõidus, 10 km vabasõidus ja kuulus Venemaa 4×5 km teatesõidu võidukasse meeskonda. 2010. aasta juunioride MM-il tuli Hinterzarten viiendat korda juunioride maailmameistriks. Võit tuli 20 km suusavahetusega sõidus. Samas oli ta teine 4×5 km teatesõidus ja kolmas 10 km klassikasõidus. 
Maailma karikasarjas debüteeris Sedov 8. märtsil 2009 Lahtis 15 km vabasõidus ja jõudis kohe punktikohale, olles kümnes. Tema parim koht MK-võistlustel etapil on 5. koht, mille ta saavutas 2010. aasta novembris Gällivares 15 km vabasõidus. 2011.–2012. aasta maailma karikasarja finaaletapil Falunis 2012. aasta märtsil oli ta viimasel distantsil 15 km suusavahetusega sõidus kõige kiirem ning üldarvestuses sai 5. koha.
Saavutused.
Maailma karikasarjas.
Pjotr Sedov on individuaalarvestuses osalenud () 46 maailma karikasarja etapil ja jõudnud esikolmikusse kahel korral ning võitnud neist mõlemal korral.
Georg Kreuks

Georg Kreuks (2. juuli (vkj)/ 14. juuli 1896 Alavere vald, Kose kihelkond, Harjumaa – 7. detsember 1924 Tallinn) oli Eesti poliitik (kommunist), 1. detsembri riigipöördekatsest osavõtnu.
Ta osales aastatel 1915–1918 Esimeses maailmasõjas, lõpetas 1917. aastal pioneeriohvitseride kursused.
1918. aastal astus VK(b)P liikmeks ning tegutses Eesti Vabadussõja ajal aastatel 1918–1920 Eestis illegaalses kommunistlikus liikumises.
Pärast Vabadussõja lõppu läks ta Nõukogude Venemaale, osales Punaarmees Vene kodusõjas ning oli ka VK(b)P Eesti Osakondade Keskkomitee sõjaväesektsiooni juhataja. 
1920. aastal saadeti ta illegaalsele tööle Eestisse, kus ta oli üks Üle-eestimaalise Noorproletaarlaste Ühingu (ÜENPÜ) asutajaid ja juhendajaid. Illegaalse poliitilise tegevuse eest vangistati ta 27. aprillil 1920 Iisraeli tänaval 20, kus pidi algama partei põrandaalune salakoosolek ja mõisteti 35 protsessil surma. Surmanuhtlus asendati 10-aastase sunnitööga ning 1921. aastal vahetati ta välja Nõukogude Venemaale. 
Kreuks saadeti 1924. aastal uuesti Eestisse ning ta osales 1. detsembri riigipöördekatses Tallinnas politsei ratsareservi vallutamise katses. Pärast riigipöördekatse läbikukkumist varjas ta end Tallinnas koos Rudolf Pälsoni ja Vladimir Bogdanoviga Jüri Vilmsi tänava majas nr 50, kus hukkus 7. detsembril 1924 tulevahetuses politseiga.
Isiklikku.
Ka Georg Kreuksi vanem vend Jaan Kreuks oli aktiivne kommunist.
Skíathose saar

Skíathos (kreeka keeles "Σκιάθος") on Kreekale kuuluv saar Egeuse meres, läänepoolseim Põhja-Sporaadidest.
Saar on keskmiselt 12 km pikk ja 6 km lai, pindala on ligi 50 km². Maastik on mägine, kõrgeim koht on 433 m merepinnast. Saarel on palju liivarandu ja männimetsi. Enamik randu ja asustust on saare lõunaosas.
Suurim linn on Skíathos saare kirdeosas (5000 elanikku). Kogu saarel elab umbes 6000 inimest.
Saar on populaarne turismisihtkoht.
Mikeno

Mikeno on uinunud vulkaan Virunga mägedes.
Mikeno on mäestiku kõrguselt teine mägi (4437 meetrit). Mägi asub Kongo Demokraatliku Vabariigis Virunga rahvuspargi alal.
Vulkaani geograafilised koordinaadid on . Mikeno on Virunga mägede suurtest vulkaanidest läänepoolseim. Mägi asub umbes 6 km Karisimbist loode pool.
Taapirlased

Taapirlased ("Tapiridae") on kabjaliste seltsi kuuluv imetajate sugukond, kes on levinud Lõuna- ja Kesk-Ameerika ning Kagu-Aasia metsades ja vihmametsades.
Välimus.
Taapirlased on kõige primitiivsemad tänapäevased kabjalised. Nende eesjalgadel on neli ja tagajalgadel kolm varvast. Kõigil jalgadel on kõige tugevamini arenenud kolmas varvas, millele langeb keha põhiraskus. Varvastel on väheldased kabjad.
Taapirlased on kogukad loomad, kes kaaluvad 225–300 kg, tüvepikkusega 180–200 cm ja õlakõrgusega 75–120 cm. Saba on lühike, 5–10 cm. Taapiritel on väike liikuv lont, mis on tekkinud nina ja ülamoka liitumisel. Silmad on väikesed, kõrvad lühikesed. Hambaid on 42–44. Ülemised välimised lõikehambad on pikenenud. Taapirlaste paks nahk on tavaliselt kaetud lühikeste karvadega.
Eluviis.
Taapirid on rahulikud ja kartlikud loomad, kes elavad enamasti väikse karjana. Taapirlased asustavad soiseid metsi ja võsasid. Nad on oma töntsaka keha kohta väga liikuvad ja suudavad hästi hüpata. Sageli istuvad nad tagajalgadel, mis on kabjaliste puhul ebaharilik. Taapirid ujuvad hästi ja sukelduvad kas veetaimede otsimiseks või vaenlaste eest põgenemiseks.
Toitumine.
Toiduotsingule siirdub taapir öösel. Londi abil saab taapir toiduks oksi, lehti, samblikke, veetaimi ja puuvilju haarata, vees olles kasutab ta lonti hingamistoruna.
Paljunemine.
Taapiri tiinus kestab 390–400 päeva. Korraga sünnib üks poeg, kes meenutab värvuselt metssea põrsast, olles samasuguste heledate triipude ja täppidega muidu tumeda karvastiku taustal.
Taapirid saavad suguküpseks 3–5 aasta vanuselt, emased varem kui isased. Heades tingimustes võib emane taapir poegida üle aasta. Nad elavad 25–30 aastat nii vabas looduses kui ka loomaaias.
Ohud.
Täiskasvanud taapiritel on vähe looduslikke vaenlasi. Taapireid söövad jaaguarid, tiigrid, krokodillid ja isegi anakondad. Taapireid kaitseb kiskjate eest väga paks nahk kaelal.
Kõige rohkem ohustavad taapireid inimesed, kes kütivad neid liha pärast ja hävitavad nende elupaiku. Mitmed Lõuna-Ameerika rahvad kasutavad taapiri kehaosi rahvameditsiinis, näiteks usuvad nad, et taapiri süda võib ravida langetõbe. Viimasel ajal on kõigi taapiriliikide arvukus vähenenud ja nad on kõik looduskaitse all.
Kohates inimest.
Taapirid on tavaliselt häbelikud ja peidulise eluviisiga. Vaenlaste eest kaitsevad nad end vette sukeldudes või põgenedes. Kuid enesekaitseks võivad nad inimestki rünnata, kasutades selleks oma võimsaid lõugu. 1998. aastal ründas emane taapir Oklahoma loomaaia töötajat, kes sisenes tema puuri, kus oli ka taapiri kahekuune varss, ja vigastas raskelt töötaja kätt. 2006. aastal läks Corcovado rahvuspargis kaduma tollane Costa Rica keskkonnaminister Carlos Manuel Rodriguez Echandi, kes oli taapiri rünnaku tõttu vigastatud.
Süstemaatika.
Selles sugukonnas on vaid üks tänapäevani säilinud perekond – taapir ("Tapirus"). Perekonda kuuluvad järgmised liigid:
Mõõtmetelt ja massilt on neist kõige suurem aasia taapir.
Tehistingimustes on tasandikutaapir ja hiidtaapir andnud omavahel sigimisvõimelisi järglasi.
Vesihüatsint

Vesihüatsint ("Eichhornia") on pontedeerialiste sugukonda kuuluv taimeperekond.
Vesihüatsindid on mitmeaastased ujuvad veetaimed, mis kasvavad pärismaisena Lõuna-Ameerikas. Invasiivsete võõrliikidena on vesihüatsindi perekonna esindajad levinud ka Põhja-Ameerikas, Aafrikas, Aasias, Austraalias ja Uus-Meremaal. Teda kasvatatakse ilutaimena ka mujal.
Taim on väga kiire kasvuga umbrohi, mis moodustab tihedaid kolooniaid ning võib lühikese ajaga terved veekogud umbe kasvatada. Ta võib kasvada kuni meetri kõrgusele veepinnast.
Vesihüatsindi lehed on ovaalse kujuga, paksud ja läikivad, 10–20 cm läbimõõduga. Varred on pikad; leherootsud on jämedad, mõnel liigil pirnikujulised. Juured on mustjaslillad ja vees hõljuvad. Õisikus on 8–15 õit. Kuue kroonlehega õied on roosakad või violetjad. Taim paljuneb peamiselt võsundite abil, kuid ka seemnetega. Seemnete idanemisvõime võib säilida kuni 30 aastat. Hariliku vesihüatsindi populatsioon võib kahekordistuda kahe nädalaga.
Kui vesihüatsindil lastakse vabalt kasvada, haarab ta enda alla terve veekogu pinna, varjab veekogu elustiku eest päikesevalguse ja blokeerib hapniku juurdepääsu, tõkestab vee voolamist ja halvab veeliikluse. Ta pakub soodsa elupaiga haigusi levitavatele sääskedele ja tigudele. Taime levikut püütakse kontrolli all hoida herbitsiidide abil, mehaanilise eemaldamise teel ja bioloogilise tõrjega, levitades taime hävitavaid putukaid.
Vesihüatsint talub hästi raskmetallisaastust. Et taim omastab keskkonnast muu hulgas kaadmiumi, kroomi, koobaltit, niklit, pliid, elavhõbedat ja arseeni, kasutatakse teda reovee biopuhastina. 
Taime on kasutatud loomasöödaks ning biogaasi ja väetise tootmiseks. Vartest saadavat kiudu kasutatakse punutiste valmistamiseks.
Veegaas

Veegaas (vananenud termin: "vesigaas") on vesinikust ja CO2-st koosnev sünteetiline gaaside segu, mis saadakse veeauru juhtimisel läbi kuuma söekihi.
Veegaasi kütteväärtus on 10–11,3 MJ/m3 .
Veegaasi kasutatakse nii kütusena kui ka tooraine (nt ammoniaagi ja metanooli) sünteesimisel.
Drosseldamine

Drosseldamine ehk muljumine on voolava vedeliku, auru või gaasi rõhu vähendamine drosseli abil, mis tähendab, et voolule rakendatakse hüdraulilist takistust.
Termodünaamiliselt on drosseldamine adiabaatiline protsess (nimetatakse ka adiabaatiliseks drosseldamiseks).
Drosseldamisel küll näiteks veevoolu töövõime langeb, kuid entalpia ei muutu.
Johannes Vermeeri maalide loend

Alltoodud tabelis on esitatud Hollandi maalikunstniku Johannes Vermeeri maalide loend.
Metatsenter

Metatsenter on ujuvale kehale mõjuva üleslükkejõu mõjusirge ja keha pikisümmeetriatasandi lõikepunkt.
Kui metatsenter asub raskuskeskmest ülevalpool, siis on keha tasakaal püsiv, s.t, et tasakaalust välja viidud keha pöördub tasakaaluasendisse tagasi. Kui metatsenter asub aga allpool, siis on keha tasakaal ebapüsiv.
Metatsentri ja raskuskeskme vahelist kaugust nimetatakse metatsentriliseks kõrguseks.
2012. aasta Põhjamaade noorte meistrivõistlused purjetamises

Põhjamaade noorte meistrivõistlused purjetamises 2012 oli noorsportlaste purjetamisvõistlus, mis korraldati regatina 25.–29. juulil 2012. aastal Pärnu lahel.
Jahiklassid:
Osalejad olid Eestist, Islandilt, Leedust, Lätist, Norrast, Rootsist, Soomest, Taanist, Venemaalt.
Pärnu lahel märgiti neli võistlusrada: A ja B Pärnu lahe laevateest lääne poole (Valgeranna, Audru poole) ning C ja D Pärnu ranna lähedale laevateest idas.
Hüdrauliline takistus

Hüdrauliline takistus on takistus, mis põhjustab voolava vedeliku energiakadu (rõhukadu).
Hüdrauliline takistus võib olla liini- või kohalik takistus. 
Hüdrauliline liinitakistus.
Liinitakistus on tingitud kogu toru või voolusängi mingi omaduse (nt ristlõike kuju) kogumõjust veevoolule.
Liinitakistus sõltub toru või voolusängi ristlõike kujust ja mõõtmetest, samuti seina (sängi) karedusest ja vedeliku viskoossusest. Energiakadu on liinitakistuse puhul võrdeline voolu pikkusega.
Hüdrauliline kohalik takistus.
Kohalik takistus on põhjustatud nt torupõlvedest, siibritest, torustiku laienditest/kitsenditest jms. Energiakadu oleneb sel juhul takistuse liigist.
Andres Koern

Andres Koern (sündinud 13. aprillil 1946 Stockholmis) on eesti ärijuht.
Ta on õppinud Lundi ja Göteborgi ülikoolis; on loodusteaduse magister. 1967. aasta kevadsemestril astus Rootsis ka Eesti Üliõpilaste Seltsi.
Rootsis töötas ta muu hulgas õpetajana ning pidas restorani.
Aastatel 1993–2004 oli ta Põltsamaa Felixi tegevdirektor. Seejärel töötas ta ettevõtte Orkla Food Soome ja Balti divisjoni äriarenduse direktorina.
Ta on veiniasjatundja ja Eesti veini eestkõneleja.
Ta on AS-i TK-Team juhatuse esimees.
Andres Koern on alates 2010. aastast Eesti Üliõpilaste Seltsi auvilistlane.
Andres Koern kuulub Bigbank AS nõukogusse.
Viktor Kossitškin

Viktor Kossitškin (25. veebruar 1938 – 30. märts 2012) oli vene kiiruisutaja.
Viktor Kossitškin võitis 1960. aasta taliolümpiamängudel Squaw Valleys 5000 meetri distantsil kuldmedali ja 10 000 meetri distantsil hõbemedali.
Kossitškini isiklikud rekordid distantsiti:
Unkaauk

Unkaauk (ka: ungas, ung, ungaauk, karuperse, karupeks, karupersis, karuauk, ulviauk) on nelja pinnaga kelpkatuse otstesse jäetud õhuava. Unkaauku ääristasid unkalauad.
Unkaaugu praktiline otstarve oli hoonest suitsu välja juhtimine, kui korstnaid veel ei kasutatud (neid hakati ehitama alles 19. sajandil). Samuti pääsesid sealtkadu hoonesse värske õhk ja valgus.
Unkaauk mütoloogias.
Unkaauk on tihedalt seotud mütoloogiaga. Arvati, et unkaaugu kaudu pääsevad majja välismaailma vaenulikud jõud nagu pahad vaimud, kratid jms. Risti asetsevad unkalauad pidid selle kurja sissepääsemist takistama. Unkalaudadesse ja unkaaugu kattelaudadesse lõigati erinevaid maagilisi kaitsemärke, kuna kõrgel katusel asetsedes pidid nad kaitsma kogu maja. Unkaaugu kattelaudadesse lõigati õhu- ja valgusavadeks risti, ketta, kolmnurga, südame jm üldtuntud sümbolite kujutisi. Unkalaudade otsad vooliti linnu- või hobusepea või sarve kujuliseks. Vahel pandi sinna juurde veel igaks juhuks hobuse pealuu. eestlased uskusid, et need sümbolid hoiavad majast eemale haigused, õnnetused, vargused ja toovad majale õnne.
Unkaaugu läheduses viibimine pidi andma maagilisi võimeid. Sealtkaudu võis näha muidu nähtamatut. Jaaniööl läbi unkaaugu vaadates pidi nägema kuidas vanapagan tulevalgel raha kuivatab ja pärast võivat inimene ise sealt võtta. Samuti saavat perenaine jaaniööl unkaaugu kaudu kogu ümbruskonna piimaõnne oma majja kutsuda (Põlva).
Hingedeaja lõppedes koiduajal läbi unkaaugu vaadates, võib näha, kuidas hinged tagasi surnuaiale lähevad, "keik valges riides, tee täielt kiriku poole" (Suure-Jaani). Unkaauku pandi hingedeajal toitu spetsiaalsele lauale. Unkaauk oli ava teispoolsusesse.
Sarnaseid unkaauke ja -laudu esines muinasajal peaaegu kogu Euroopas.
Tõnis Vint on leidnud üllatavaid ühtelangevusi jaapani iidsete templiehitustavade ja eesti külaarhitektuuri vahel. Unknaaugu karu- liitelised paralleelnimed võivad viidata Karu Jumalale. Eesti majade unkaauk oli suunatud Suure Karu (Suur Vanker) tähtkujule.
Unkaauk kultuuris.
Debora Vaarandil on luuletus "Tont unkaaugus".
Malaja Purga rajoon

Malaja Purga rajoon on 2. järgu haldusüksus Venemaal Udmurtias. Piirneb Tatarstaniga.
Rajoon jaguneb 15 külaasunduseks ("сельское поселение"). Rajooni keskus on Malaja Purga küla.
2002. aasta rahvaloenduse andmeil olid 78% elanikest udmurdid, 18% venelased ja 2,4% tatarlased.
Rajooni läbib põhjast lõunasse Iži jõgi.
Kijassovo rajoon

Kijassovo rajoon on 2. järgu haldusüksus Venemaal Udmurtias. Piirneb läänes ja lõunas Tatarstaniga.
Rajoon jaguneb 8 külaasunduseks ("сельское поселение").
38% elanikest on udmurdid, 54,3% venelased ja 5% tatarlased.
Peamine majandusharu on põllumajandus.
Eva Truuverk

Eva Truuverk (sündinud 13. septembril 1970 Saaremaal) on eesti kodanikuaktivist, keskkonnakaitsja.
Ta on lõpetanud 1988. aastal Kingissepa 1. Keskkooli. Tartu Ülikoolis õppis ta kaubandust ja 1998. aastal kaitses Tallinnas magistritöö rahvusvahelise ärijuhtimise alal.
Aastatel 2004–2006 korraldas ta vabatahtlikuna Noorte Koja Euroopa konverentsi. See toimus Eestis ja osalejaid oli 2500 kokku 50 riigist.
Ta oli 2008. aastal toimunud aktsiooni "Teeme ära!" üks korraldajaid.
2018. aastal valis Eesti Ettevõtlike Naiste Assotsiatsioon Truuvergi aasta naiseks maailmakoristuspäeva Teeme Ära korraldamise eest. Koristamistalgutesse pühendumise eest valis Kultuuriministeerium ta ka aasta kodanikuks.
2020. aastast kuulub ta rohemajandusele keskenduva sihtasutuse Rohetiiger juhatusse.
Domenico Capriolo

Domenico Capriolo (1494 Veneetsia – 8. oktoober 1528 Treviso) oli Itaalia maalikunstnik. Ta valmistas Giorgione stiilis portreesid.
Debjossõ rajoon

Debjossõ rajoon on 2. järgu haldusüksus Venemaal Udmurtias. Piirneb idas Permi kraiga.
Läbi rajooni voolab idast läände Tšeptsa.
Rajoon jaguneb 10 külaasunduseks ("сельское поселение"), kus on kokku 61 asulat.
79% elanikest on udmurdid ja 20% venelased.
Kez

Kez on alevik Venemaal Udmurtias, Kezi rajooni keskus. Asub Lõpi jõe ääres Iževskist 172 km põhja pool.
Kez asutati 1895. aastal raudtee ehitusega seoses, 1942–2008 oli alev.
Kezis on puidutöötlemisettevõtted, piimatoodete tehas ja linavabrik.
Umbes 3/4 elanikest on udmurdid.
Tarbeklaas

Tarbeklaas oli aastatel 1940–1993 tegutsenud klaasitehas.
Tehas Tarbeklaas loodi 1940. aastal Tallinnas asunud ja natsionaliseeritud Johannes Lorupi klaasivabriku (1934–1940) baasil, Bekkeri 81/84. Tehase toodanguks sai õõnesklaas. Rõhku pandi rohkem utilitaarsele klaasile kui kunstilisele (sellest ka tehase nimetus). Lauanõude tootmisel kasutati peamiselt värvitut klaasi, kuid katsetati ka nn suitsuklaasi ja värviliste toonidega (roheline, roosa). 1953 võeti tööle esimese kunstnikuna Helga Kõrge. 
Tehases on kunstnikena töötanud veel Ingi Vaher, Mirjam Maasikas, Pilvi Ojamaa, Eino Mäelt, Tiia-Lena Vilde ja Elve Tauts. Aastatel 1981–1994 oli tehase peakunstnik Elve Tauts.
Eesti NSV Kergetööstuse Ministeeriumi tehase Tarbeklaas toodetav nomenklatuur sisaldas üle 300 nimetuse. Toodeti käsitsi puhutud, automatiseeritud tootmisliinil, pressklaasi ja tsentrifugaalmeetodil valmistatud lauanõusid ning lillevaase, lambiarmatuure, tuhatoose, karahvine, lõhnaõli- ja kölniveepudeleid ning teisi tooted. Dekooris kasutati lihvimis- ja graveerimistehnikat. Joogi- ja suveniirklaaside juures kasutati ka klaasimaalitehnikat, klaase kaeti ka dekooriga. Unikaalsete toodete valmistamisel kasutati värvilist klaasi ja mitmesuguseid kuumtöötlustehnikaid. 
Tehas turustas oma toodangut mitte ainult Eestis, vaid see oli väga nõutud ka Nõukogude Liidus, 1980. aastatel tehti tellimustöid Euroopasse ja Põhjamaadesse.
Pärast tehase likvideerimist annetati suur tootenäidiste kogu Eesti Tarbekunsti- ja Disainimuuseumile.
Ilmar Aluvee

Ilmar Aluvee (25. november 1969 – 17. jaanuar 2013) oli Eesti kahevõistleja ja kahevõistluse treener. 
Ta lõpetas 1988. aastal Tallinna 1. Õhtukeskkooli ja 1997. aastal Tallinna Pedagoogikaülikooli kehakultuuriteaduskonna.
Aastatel 2002–2004 oli ta Eesti kahevõistluse koondise peatreener.
Adrian Johns

Sir Adrian James Johns (sündinud 1951) on endine Suurbritannia mereväe vanemohvitser, Gibraltari kuberner aastatel 2009–2013. 
Johns astus Briti mereväkke 1973. aastal. Ta on olnud helikopteripiloot ja lennuinstruktor, samuti töötanud mitmel ametikohal Suurbritannia kaitseministeeriumis. Johns on olnud mitme sõjalaeva kapten, nende seas olid fregatid HMS Juno, HMS Ariadne ja HMS Campbeltown (1995–1996).
Auastmelt on Johns viitseadmiral, tema kõrgeim ametikoht oli Second Sea Lord 2005.–2008. aastal. Ta on Bathi ordu rüütelkomandör, Briti Impeeriumi ordu komandör ning Püha Johannese ordu liige.
Gibraltari kuberner

Gibraltari kuberner (inglise keeles "Governor and Commander-in-Chief of Gibraltar" – 'Gibraltari kuberner ja ülemkomandör') on Suurbritannia monarhi esindaja Briti ülemereterritooriumil Gibraltaril.
Kuberneri määrab ametisse Briti monarh valitsuse soovitusel. Kuberner tegutseb "de facto" riigipeana. Ta vastutab Gibraltari peaministri ja teiste ministrite formaalse ametissemääramise eest pärast valimisi Kuberner vastutab isiklikult ka kaitse- ja turvaküsimuste eest.
Esimene Gibraltari kuberner pärast ala Briti valdusse minekut oli 24. juulist 4. augustini 1704 George Rooke.
2013. aasta detsembrist on Gibraltari kuberner James Dutton, tema eelkäija oli Adrian Johns.
Siiani pole Gibraltaril olnud ühtki täievolilist naiskuberneri peale kohusetäitjate.
Gibraltari kuberneril on oma lipp: Suurbritannia lipp Gibraltari vapiga. Tema residentsil ("The Convent") lehvivad siiski Suurbritannia lipp ja Gibraltari lipp.
Athenagoras (Kavadas)

Athenagoras (kreeka keeles Αθηναγόρας; kodanikunimega Alexandros Kavadas "Αλέξανδρος Καββάδας"; 16. jaanuar 1884 Korfu – 15. oktoober 1962 London) oli aastail 1951–1963 Thyateira peapiiskop ning Lääne- ja Kesk-Euroopa eksarh. Ühtlasi oli ta paguluses oleva Eesti Apostlik-Õigeusu Kiriku hooldaja ("locum tenens") alates 1953. aastast.
Athenagoras (Kokkinákis)

Athenagoras ("Αθηναγόρας", kodanikunimega Theódoros Kokkinákis, "Θεόδωρος Κοκκινάκης"; 1912 Pátmos – 9. september 1979 London) oli Konstantinoopoli  Õigeusu Kiriku Thyateira ja Suurbritannia metropoliit alates 1963. aastast, ühtlasi (kuni 1978. aastani) eksiilis oleva Eesti Apostlik-Õigeusu Kiriku pea "locum tenens".
AIESEC Eesti

AIESEC Eesti on rahvusvahelise noorteorganisatsiooni AIESEC Eesti haru. 
AIESEC Eesti haru asutati 1989. aastal Tartus Tartu Ülikooli juures. 1993. aastal viidi peakontor Tallinna. AIESEC Eesti kontorid asuvad Tallinnas ja Tartus.
AIESEC-i partnerid Eestis on Coca Cola HBC, Põltsamaa Felix, Valio, CVO Recruitment &amp; Simplika, Mercuri International, Huhtamaki.
ANK '64

ANK '64 oli aastatel 1964–1969 Tallinnas tegutsenud kunstirühmitus, millele panid alused Eesti Riikliku Kunstiinstituudi (ERKI) lõpetanud üliõpilased.
Rühmitusse kuulusid Jüri Arrak, Kristiina Kaasik, Tõnis Laanemaa, Malle Leis, Marju Mutsu, Enno Ootsing, Tiiu Pallo-Vaik, Vello Tamm, Aili Vint ja Tõnis Vint . 
Rühmituse nime ANK võis lahti lugeda mitmeti, noortele kunstnikele oligi see võimalusterohke sõnademäng. 
Rühmitus ei viljelenud mingit kindlat kunstistiili, kunstiteostes kajastati noortekultuuriga seotut, opkunsti. 
Rühmituse liikmed kuulasid ja ka pidasid loenguid 20. sajandi kunstist. Rühmituse liikmed olid seotud Leningradi ja Moskva "underground"-kunstnikega.
Esimene rühmituse näitus toimus 1964. aastal Estonia teatri ruumes.
Monokord

Monokord (ka monohord) on keelpill, mille kandilisele kõlakastile on pingutatud üks keel ja selle all on pügalad keele kõlava osa pikkuse täpseks mõõtmiseks.
Pythagoras määras helide arvsuhteid monokordi abil. Teooria printsiip on lihtne: pinguletõmmatud keel tekitab teatud kindlat helikõrgust, keele pooleks jagamisel kõlab oktavi võrra kõrgem heli. Seega oktav mistahes noodist kõrgemal dubleerib keele võnkesageduse. Sellega väitis Pythagoras, et oktavi arvsuhe on 2:1 . Kui jätkata võrdsete jagamiste rida, siis 2 oktavit on 4:1, oktav pluss kvint on 3:1, kvint 3:2 ja kvart 4:3. Täistoon väljendub seega kvardi ja kvindi vahelise erinevusega, mis on 9:8.
Okavango delta

Okavango delta on Okavango jõe delta Botswanas. See on oma 16 000 ruutkilomeetrise pindalaga maailma suurim sisemaadelta.
Delta geograafilised koordinaadid on 
Loodus.
Okavango delta on üks Aafrika looduslikult rikkalikumaid piirkondi. Seal elab 500 liiki linde, 128 liiki imetajaid, 89 liiki kalu ja umbes 150 liiki roomajaid ja kahepaikseid.
Delta alal kasvab umbes 1300 liiki taimi.
Tuli (male)

Tuli (võõrapäraselt ka šahh) on olukord males, kui kuningat saaks võtta vastaspoole malendiga.
Tule all oleval poolel on kohustus kuningas tulest päästa – võtta vastaspoole ohustav malend ära, seades omi malendeid vastaspoole ohustava malendi ja kuninga vahele või viia kuningas ohutule väljale.
BALTBAT

BALTBAT, ka BaltPat (akronüüm sõnadest Baltic Batallion ehk Balti Pataljon); nimetatud ka "Balti rahuvalvepataljoniks", oli kolme Balti riigi rahuvalveüksus, mis esimese Balti riikide militaarkoostööprojektina sai eeskujuks mitmele teisele koostööprojektile. Balti Pataljon asutati septembris 1994 eesmärgiga suurendada Balti riikide kaitsejõudude koostalitlusvõimet NATO raames. 
Ettepaneku moodustada Balti riikide ühine rahuvalvepataljon tegi 1993. aastal oma Balti kolleegidele Eesti kaitseväe juhataja Aleksander Einseln.
BALTBATi asutamisel 1994. aastal allkirjastasid Balti kaitseministrid kokkuleppe toetajariikidega, milleks olid Belgia, Taani, Soome, Prantsusmaa, Saksamaa, Island, Holland, Norra, Poola, Rootsi, Šveits, Suurbritannia ja USA. Projekti rahvusvahelise koordineerimise juhtriigiks nimetati Taani. Enamiku BALTBATi inventarist – sõdurite varustuse, mortiirid, tankitõrjevahendid jm – annetasid toetajariigid.
BALTBATi moodustasid paljurahvuseline staap, Balti Toetusgrupp, Balti väljaõppemeeskond ja kolme Balti riigi jalaväekompaniid.
Alates jaanuarist 1996 hakkas BALTBATi peakorter tegutsema Lätis Adažis. Pataljoni hulka kuuluvaid rahuvalvekompaniisid nimetati Eestis, Lätis ja Leedus vastavalt ESTCOY, LATCOY ja LITCOY. ESTCOY garnison asus Paldiskis, LATCOY oma Adažis ja LITCOY oma Leedus Ruklas.
1996. aasta oktoobris nimetas toonane Eesti kaitseminister Andrus Öövel BALTBATi "kõige edukamaks Baltimaade koostööprojektiks riigikaitse alal".
Detsembris 1997 lõppes BALTBATi esimene väljaõppeprogramm ja pataljon kuulutati omavaks valmisolekut osalemiseks rahuvalvemissioonidel.
BALTBAT osales rahuvalvemissioonidel Bosnia-Hertsegoviinas, Liibanonis ja Kosovos.
11. septembril 1997 leidis aset Kurkse suurõnnetus, milles hukkus 14 BALTBATi luurerühma liiget. 22 Balti pataljoni luurerühma kuulunud kaitseväelast asus õppuse viimase osana ületama jalgsi ja ujudes Kurkse väina. Neist 8 päästeti, ent 14 uppus.
2020. aastal otsustasid kolme Balti riigi maavägede ülemad BALTBATi projekti alates 2021. aastast peatada.
BEG

BEG oli Eesti fotograafide rühmitus, mis tegutses aastatel 1975–1978. 
Rühmitusele panid aluse Galina Kuljus, Boriss Telitsõn ja Jevgeni Klimov, hiljem liitusid BEG-iga Ene Kärema ja Tiit Paalmäe. 
BEG-i näitusi korraldati näiteks Eesti Riiklikus Kunstiinstituudis (ERKI) ja Pegasuse kohvikus. BEG-i fotosid iseloomustasid mitmed sisu-uuendused, näiteks aktifotod (avangardistlikus stiilis).
4Energia

4Energia (kasutatakse ka nimekuju Nelja Energia) on Eesti energeetikaettevõte, mis tegeleb taastuvenergia arendamisega. Selle peakontor asub Tallinnas. Ettevõtte nimi viitab neljale taastuvenergia liigile: tuul, vesi, biomass ja päike. 
Ettevõte keskendub taastuvenergia arendamisele Balti riikides. Ettevõtte tegevjuht on Martin Kruus.
Nelja Energiale kuulub 17 tuuleparki Eestis ja Leedus koguvõimsusega 287 MW, biomassil töötav 3,9 MW elektri ja 19,2 MW soojuse koostootmisjaam Lätis ning 140 000-tonnise aastatoodanguga puidugraanulitehas. Peale selle arendab ettevõte Eestis kaht biogaasil töötavat elektrijaama – Oisus ja Vinnis.
2018. aastal läks Nelja Energia 493 miljoni euro eest Eesti Energia omandusse.